7.2.2023
SK
Úradný vestník Európskej únie
C 47/123 Streda 6. júla 2022
23. naliehavo vyzýva vládu, aby náležite riešila obavy a vykonala rozhodnutie Ústavného súdu z roku 2016 o pridelení pozemkov kláštoru Visoki Dečani; vyjadruje znepokojenie nad tým, že úrady toto súdne rozhodnutie doposiaľ nevykonali, čím podkopávajú záväzok vlády presadzovať právny štát a rešpektovať nezávislé súdnictvo, ako aj medzinárodnú povesť krajiny; zdôrazňuje význam vykonávania všetkých rozhodnutí Ústavného súdu; vyzýva vládu, aby uplatňovala neselektívny prístup ku koncepcii právneho štátu;
24. vyjadruje uznanie práci misie Európskej únie na podporu právneho štátu v Kosove (EULEX), ktorá pomáha kosovským orgánom pri vytváraní udržateľných a nezávislých inštitúcií právneho štátu; víta predĺženie mandátu misie EULEX, ako aj nedávne vyslanie dočasnej jednotky na posilnenie kapacít sformovanej policajnej jednotky EULEX; nabáda Kosovo, aby pokračovalo v spolupráci s misiou EULEX a so špecializovanými komorami a špecializovanou prokuratúrou, čo je dôležitým prejavom jeho záväzku k právnemu štátu;
25.
víta pracovnú dohodu medzi kosovskou políciou a Europolom z júla 2020, ktorá bude predstavovať základ pre rozšírenú spoluprácu v boji proti organizovanej trestnej činnosti, terorizmu a extrémizmu, a vyzýva kosovské orgány, aby tento potenciál v plnej miere využili; v tejto súvislosti zdôrazňuje, že Interpol je dôležitým nástrojom v boji proti organizovanej trestnej činnosti; vyjadruje poľutovanie nad tým, že Kosovo ešte nie je členom Interpolu napriek jeho viacnásobným pokusom o vstup, a vyzýva na začlenenie Kosova do Interpolu a na aktívnu podporu jeho úsilia o vstup do tejto organizácie zo strany členských štátov EÚ;
26. naliehavo vyzýva Komisiu, aby vykonala odporúčania osobitnej správy Európskeho dvora audítorov č. 01/2022 s cieľom zabezpečiť, aby mala finančná pomoc EÚ v krajinách západného Balkánu účinný vplyv na právny štát, a to najmä vypracovaním usmernení o uplatňovaní ustanovení nástroja IPA III o modulácii a prísnejšej parlamentnej kontrole finančných prostriedkov; vyzýva Komisiu, aby financovanie užšie naviazala na pokrok v oblasti právneho štátu, aby zvýšila podporu organizáciám občianskej spoločnosti a nezávislým médiám a aby zlepšila podávanie správ o projektoch a ich monitorovanie, ako to opakovane požadoval Európsky parlament; v tejto súvislosti požaduje, aby sa zabezpečila lepšia koordinácia programov v oblasti právneho štátu podporovaných medzinárodnými darcami;
27. vyzýva EÚ a krajiny západného Balkánu, aby vytvorili rámec na úspešnú spoluprácu medzi Európskou prokuratúrou (EPPO) a krajinami západného Balkánu s cieľom zabezpečiť, aby EPPO mohla účinne vykonávať svoje právomoci v oblasti finančných prostriedkov EÚ, najmä prostriedkov z nástroja IPA III;
Dodržiavanie základných slobôd a ľudských práv
28. konštatuje, že právny a inštitucionálny rámec Kosova vo všeobecnosti zaručuje ochranu ľudských práv, práv menšín a základných práv, ale že kľúčové je jeho vykonávanie; vyzýva Kosovo, aby lepšie integrovalo deti so zdravotným postihnutím do vzdelávacích inštitúcií; zdôrazňuje, že je potrebné vyvinúť väčšie úsilie, aby sa deťom so zdravotným postihnutím zabezpečil prístup ku kvalitnému vzdelávaniu;
29. vyjadruje poľutovanie nad tým, že zhromaždenie Kosova neprijalo návrh občianskeho zákonníka v prvom čítaní, a vyzýva na jeho prijatie po opätovnom predložení v pléne, čo by prinieslo veľmi potrebný pokrok pre kosovských občanov, najmä pri zlepšovaní podmienok najzraniteľnejších častí kosovskej spoločnosti, predovšetkým žien, detí a LGBTI+ osôb, a malo by pozitívny vplyv na hospodársky rozvoj Kosova; vyjadruje svoju podporu začleneniu partnerstiev osôb rovnakého pohlavia do právnych predpisov v súlade s kosovskou ústavou;
30. vyjadruje znepokojenie nad tým, že hoci právne predpisy a politiky týkajúce sa LGBTI+ osôb pokročili, ich vykonávanie je nedostatočné; odsudzuje všetky diskriminačné a ponižujúce prejavy voči komunite LGBTI+, a to aj zo strany niektorých vysokopostavených politikov; v tejto súvislosti vyzýva kosovské vedenie na väčšie verejné presadzovanie základných ľudských práv pre všetkých občanov vrátane LGBTI+ osôb;
31. vyjadruje poľutovanie nad tým, že iniciatívy zamerané na zapojenie srbskej komunity do politických, sociálnych a hospodárskych štruktúr Kosova sú len veľmi obmedzené; vyzýva kosovskú vládu a zástupcov kosovských Srbov, aby splnili svoj sľub zaviazať sa k vnútornému dialógu a skutočne spolupracovať s nezávislými organizáciami občianskej spoločnosti v srbských komunitách, najmä na severe, v záujme ich úspešnej integrácie; vyzýva EÚ, aby ďalej uľahčovala a podporovala programy medzi komunitami; víta úsilie kosovských orgánov bojovať proti rasizmu a riešiť medzietnické incidenty;